На основу члана 51. Закона о јавним предузећима (''Службени гласник РС'', број 15/2016) и члана 37. Статута Града Ниша (''Службени лист Града Ниша'', број 88/2008),

Скупштина Града Ниша, на седници од 2016. године, донела је

**РЕШЕЊЕ**

**О СУСПЕНЗИЈИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА ''ГРАДСКА ТОПЛАНА'' - НИШ**

**I**

**Слободан Максимовић, диплoмирани грађевински инжењер,** суспендује се са функције директора Јавног комуналног предузећа ''Градска топлана'' – Ниш, до правноснажног окончања кривичног поступка који се против именованог води због кривичног дела злоупотреба службеног положаја из члана 359 Кривичног законика, пред Вишим судом у Нишу, у предмету број К-23/2016.

**II**

Слободану Максимовићу, за време суспензије, припада накнада зараде у висини једне трећине основне зараде.

**III**

Решење објавити у ''Службеном листу Града Ниша''.

О б р а з л о ж е њ е

Скупштина Града Ниша је Решењем о именовању директора Јавног комуналног предузећа ''Градска топлана'' Ниш (''Службени лист Града Ниша'', број 74/2013), именовала Слободана Максимовића, диплoмираног грађевинског инжењера за директора овог предузећа.

На основу уверења Основног суда у Нишу, број 5557/2016, од 16.05.2016. године, издатог према подацима из службене евиденције основних и виших судова, констатује се да се против Слободана Максимовића, води кривични поступак за кривично дело злоупотреба службеног положаја из члана 359 Кривичног законика, пред Вишим судом у Нишу, у предмету К-23/2016.

Одредбама члана 51. Закона о јавним предузећима (''Службени гласник РС'', број 15/2016) прописано је да уколико у току трајања мандата против директора буде потврђена оптужница, орган надлежан за именовање директора јавног предузећа доноси решење о суспензији, која траје док се поступак правноснажно не оконча, као и да се на сва питања о суспензији директора сходно примењују одредбе о удаљењу са рада, прописане законом којим се уређује област рада.

Имајући у виду да су се, у складу са чланом 51. Закона о јавним предузећима, стекли услови за доношење решења о суспензији именованог, Скупштина Града Ниша донела је решење као у диспозитиву.

Ово решење је коначно.

ПОУКА О ПРАВНОМ СРЕДСТВУ: Против овог решења може се покренути спор код Вишег суда у Нишу у року од 15 дана од дана достављања решења.

Број:

У Нишу, 2016. године

**СКУПШТИНА ГРАДА НИША**

Председник

Проф. др Миле Илић